SALARIUL

Salariul este remuneraţia muncii, adică suma plătită posesorului forţei de muncă pentru activitatea desfăşurată. Pentru producător salariul reprezintă cheltuieli antrenate de producţia unui bun sau unui serviciu; el este parte din cheltuielile totale, şi anume un cost salarial. Pentru lucrător, salariul reprezintă un venit.

Deşi salariul este un preţ plătit de producător, el trebuie înţeles ca plată pentru serviciile prestate de lucrător şi nu ca preţ al muncii sau al forţei de muncă. Lucrătorul rămâne proprietarul forţei sale de muncă şi după ce s-a angajat. El a încheiat un contract de muncă în care sunt prevăzute obligaţiile de muncă şi condiţiile în care se va achita de aceste obligaţii. În afara timpului de muncă cheltuit în întreprindere, lucrătorul dispune de forţa sa de muncă şi poate să o utilizeze după cum crede de cuviinţă: poate desfăşura munci suplimentare, poate presta muncă la domiciliu etc.

Salariul este venitul obţinut prin muncă.

Salariul este o formă de venit. El revine posesorului forţei de muncă în schimbul muncii desfăşurate şi permite acestuia să îşi satisfacă trebuinţele şi să ducă o viaţă normală. Salariul reprezintă motivaţia muncii.

În România, cea mai mare parte a populaţiei obţine venituri sub formă de salariu (figura de mai jos).



Salariul se prezintă sub două forme: salariul nominal şi salariul real. Salariul nominal reprezintă suma de bani primită de lucrător, în timp ce salariul real reprezintă cantitatea de bunuri şi servicii ce poate fi cumpărată cu salariul nominal, cu alte cuvinte, puterea de cumpărare a salariului nominal. [...]

Salariul real depinde de salariul nominal şi de preţurile bunurilor de consum. La un anumit nivel al preţurilor, dacă salariul nominal creşte, creşte şi salariul real. Aşadar, între salariul nominal şi salariul real există o relaţie directă. Preţurile influenţează în sens invers salariul real: creşterea preţurilor determină scăderea salariului real, iar scăderea lor determină creşterea salariului real. [...]

Salariile diferă de la un lucrător la altul, de la o întreprindere la alta şi chiar de la o ţară la alta.

Între salarii există diferenţe foarte mari. Locurile de muncă nu sunt echivalente, după cum nici lucrătorii nu formează un grup omogen. Locurile de muncă se diferenţiază în funcţie de tipul de activitate, de satisfacţia muncii, de condiţiile de muncă, de locul unde este amplasată întreprinderea. Aşa se explică faptul că unele locuri de muncă sunt mai atractive decât altele şi, prin urmare, se vor ocupa mai uşor. Locurile de muncă mai puţin atractive, de exemplu cele care presupun munci dificile în subteran sau la mare înălţime, se vor ocupa mai greu. Pentru a atrage lucrători, angajatorii trebuie să plătească salarii mai mari. Unele profesii presupun abilităţi deosebite, talent, creativitate, calităţi întâlnite la un număr restrâns de lucrători. Acestora li se plătesc salarii mai mari. [...]

Nivelul salariilor depinde de cererea şi oferta de muncă, de productivitatea muncii şi de negocierile purtate de sindicate.

1. Cererea şi oferta de muncă
   1. Dacă cererea de muncă este mare, salariile se vor situa la un nivel mai ridicat.
   2. Întreprinderile vor fi dispuse să plătească salarii mai mari pentru a atrage lucrătorii de care au nevoie.
   3. Invers, în condiţiile în care cererea de muncă este mică, salariile vor scădea.
2. Productivitatea muncii
   1. Între nivelul salariilor şi nivelul productivităţii există o relaţie directă.
   2. Cu cât productivitatea este mai mare, cu atât şi cererea de muncă este mai mare, iar pe ansamblul economiei se înregistrează o creştere a nivelului salariilor.
   3. Creşterea productivităţii permite creşterea salariului real.
3. Organizarea în sindicate
   1. Sindicatele apără interesele salariale ale lucrătorilor.
   2. Ele negociază un anumit nivel al salariului minim pe economie, precum şi creşterile salariale impuse de creşterea preţurilor.
   3. Cu cât puterea sindicatelor este mai mare, cu atât nivelul salariilor va fi mai ridicat.[…]

Producţia unei firme se modifică lunar, pe măsură ce creşte numărul lucrătorilor, după cum urmează:

|  |  |  |  |  |
| --- | --- | --- | --- | --- |
| Luna | Ianuarie | Februarie | Martie | Aprilie |
| Număr de lucrători | 0 | 1 | 2 | 3 |
| Producţie | 0 | 100 | 180 | 240 |
| Zile lucrătoare | 0 | 22 | 26 | 27 |

(Adaptat după *Manualul de Economie, clasele a X-a şi a XI-a*, Maria Liana Lăcătuş, George-Paul Lăcătuş)